寄日新并柬蘇庭藻時在秀州
作者：周孚
朝代：宋

paragraphs: 漕河千里流，十日可往返。
風帆晝夜至，子獨音問罕。
平生錐畫沙，落紙龍蛇滿。
不應孟公豪，直作叔夜懶。
豈云附炎熱，正恐厭衰散。
交遊半鬼籙，老病僅餘喘。
久爲後輩玩，智與髮俱短。
徵書子勿怪，炙手借餘暖。
向時蘇季子，堅操石可轉。
邇來亦效顰，煩子更推挽。
併將百篇詩，慰此昏病眼。